Любимец (община)
Община Любимец се намира в Южна България и е една от съставните общини на област Хасково.

География

Географско положение, граници, големина 
Общината е разположена в югоизточната част на област Хасково. С площта си от 344,271 km2 заема 7-о място сред 11-те общини на областта, което съставлява 6,22% от територията на областта. Границите ѝ са следните:
 на запад и северозапад – община Харманли;
 на изток – община Свиленград;
 на югоизток – Република Гърция;
 на юг – община Ивайловград;
 на югозапад – община Маджарово.

Природни ресурси

Релеф 
Релефът на общината е равнинен, хълмист и ниско планински, като територията ѝ попада в крайните североизточни части на Източните Родопи, долината на река Марица и югозападните склонове на планината Сакар.

Североизточните части на общината се заемат крайните югозападни разклонения на планината Сакар, като на 3 km североизточно от село Оряхово се намира връх Узунбаба 427 m – най-високата точка на планината в пределите на общината.

Югозападно от нея, на протежение от около 10 – 12 km, от северозапад на югоизток и ширина между 2 и 5 km се простира долината на река Марица. В коритото на реката, югоизточно от град Любимец, на границата с община Свиленград се намира най-ниската точка на община Любимец 54 m н.в.

Западните и южни части на общината се заемат от крайните североизточни разклонения на Източните Родопи. Западно от град Любимец, по границата с община Харманли е разположено ниското възвишение Градище. На 3 km западно от село Белица се издига едноименният му връх с височина 367,6 m. В южната част на общината се простират източните, най-високи части на източнородопския рид Гората. Югозападно от село Малко градище, там където се събират границите на трите общини – Любимец, Харманли и Маджарово се намира най-високата точка на рида и на община Любимец – връх Света Марина 708,6 m, а по̀ на изток, на около 4 km северно от село Вълче поле – връх Шейновец 703,6 m, който по погрешка се смята за най-високата точка на рида Гората.

Южно от рида в пределите на община Любимец попада източната, по-висока част на Вълчеполската котловина с надморска височина между 150 и 200 m.

Води 
От северозапад на югоизток, на протежение от около 10 – 12 km протича част от долното течение на река Марица. На територията на община Любимец в нея се вливат три по-големи притока – реките:
 – Бисерска река (десен). Протича през общината с последните се 4 km и се влива в Марица северно от град Любимец;
 – Бакърдере (ляв, 23 km). Тя извира под името Голямата река на 619 m н.в. в Сакар планина на 1,8 km североизточно от с. Черепово, община Харманли. Тече в южна посока в тясна, на места проломна долина (защитената местност „Бакърлия“). След село Йерусалимово долината ѝ се разширява и под името Йерусалимовска река се влива отляво в река Марица на 64 m н.в., на 1 km североизточно от град Любимец. Площта на водосборния ѝ басейн е 85 km2, което представлява 0,16% от водосборния басейн на Марица;
 – Лозенска река (десен). Протича с цялото си течение през общината.

В най-южната част на община Любимец по границата с общините Ивайловград и Маджарово протича река Арда, като в този си участък е разположен големият язовир Ивайловград. В пределите на общината попада част от левия (северен) бряг на язовира.

Населени места 

Общината се състои от 10 населени места. Списък на населените места, подредени по азбучен ред, население и площ на землищата им:

Административно-териториални промени 
 Указ № 462/обн. 21.12.1906 г. – преименува с. Хаджи кьой на с. Йерусалимово;
 – преименува с. Бунаклии на с. Кирилово;
 – преименува с. Диниклии на с. Лозен;
 – преименува с. Хебибчево на с. Любимец;
 – преименува с. Алван дере на с. Малко градище;
 – преименува с. Саранлии на с. Оряхово;
 МЗ № 2820/обн. 14.08.1934 г. – преименува с. Куртолен на с. Вълчепол;
 – преименува с. Ишибеглии на с. Зафирово;
 – преименува с. Хамзач на с. Дъбовец;
 МЗ № 1689/обн. 27.11.1937 г. – преименува с. Зафирово на с. Васково;
 МЗ № 2011/обн. 15.08.1947 г. – преименува с. Кирилово на с. Георги Добрево;
 Указ № 47/обн. 09.02.1951 г. – преименува с. Вълчепол на с. Вълче поле;
 Указ № 546/обн. 15.09.1964 г. – признава с. Любимец за с.гр.т. Любимец;
 Указ № 829/обн. 29.08.1969 г. – признава с.гр.т. Любимец за гр. Любимец.

Население 

Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г., по населени места (подредени по численост на населението):

Вероизповедания 
Численост и дял на населението по вероизповедание според преброяването на населението през 2011 г.:

Политика

Общински съвет 
Състав на общинския съвет, избиран на местните избори през годините:

Транспорт 
През средата на общината, от северозапад на югоизток, по долината на река Марица, на протежение от 12,8 km преминава участък от трасето на жп линията София – Пловдив – Свиленград.

През общината преминават частично 5 пътя от републиканската пътна мрежа на България с обща дължина 74 km:
 участък от 7,6 km от автомагистрала Марица (от km 86 до km 93,6);
 участък от 13,1 km от републикански път I-8 (от km 347,9 до km 361,0);
 участък от 10,4 km от републикански път III-505 (от km 46,3 до km 56,7);
 последният участък от 33,9 km от републикански път III-597 (от km 24,2 до km 58,1);
 началният участък от 9 km от републикански път III-809 (от km 0 до km 9,0).

Топографска карта

Източници

Външни препратки